Jinghpaw Wunpawng Laili Laika hte Htung hking Hpung (Japan) a lam
Jinghpaw Wunpawng myu sha ni 1959 hta maigan hpaji hkaja lu na matu marai (5) Japan mungdan de du sa wa sai re.1959 ning February, hta ya na Japan Hkawhkam Akihito hte Michiko yan a hkungran poi kaba hte hkawhkam dang ai poi kaba hta Sara Sumlut Tu woi awn htunghking htawng ka hte hkalum shanglawm lu saga ai re.
1984 ning hta gaw asuya magam gun,hpung woi hte hpaji sharin ai ni du hpang wa sai hku re. 1985 ning hpang kaw nna gaw loi li law wa sai hku re.
Jinghpaw Wunpawng myu sha ni gaw,Japan mungdan a mare daju rai nga ai Tokyo mare kaba kaw sha ganoi yawng ngu na daram shanu nga ai hku re.Dai majaw Japan mungdan hta du nga ai Jinghpaw Wunpawng myu sha ni hpe woi awn kahkyin gumdin nga lu na matu, "Jinghpaw Wunpawng Laili Laika hte Htung hking Hpung(JLH-Japan) hpe lawu de na yaw shada ai lan ni hte 1991ning December shata (31) ya shana kaw nna hpaw ning htang da lu saga ai re.Dai shana hta myu sha ni marai 115 mying jahpan bang da ma ai hku re.Nlu du sa ai ni gaw marai latsa ram nga nga ma timung bungli nrau nchye hkawm nchye sa du lu ai ni mung ndai JLH uhpung hpe yawng jawm madi shadaw ma ai lam na chye lu ai hku re.Dai ten hta Japan mung de du sa wa ai Jinghpaw Wunpawng myu shayi shadang ni gaw ding hku rai n -shang shi ai ni hkrai rai nga ga ai.
1992-2002 ning laman na magam bungli ni
1992 ning June shata kaw nna myu shani hte seng ai "Padang Shiga Laika" hpe ya ten du hkra dip shabra nga ga ai.
Jinghpaw Wunpawng myu sha ni hte seng ai Pratdep Ning Shawng Magazine hpe (3) lang shapraw lu saga ai.
Matut nna,Jinghpaw Wunpawng myu sha ni yawng Jinghpaw ga hku nna Karai Kasang hpe nawku dawjau lu na matu "Jinghpaw Wunpawng Hkristan Kanawn Mazum Hpung(KCF-Japan) hpe 1992 ning July shata (12) ya laban shani kaw nna woi awn hpaw hpang wa lu saga ai re.
1993 ning shaning nnan ten kaw nna shaning shagu Jinghpaw Wunpawng myu sha ni magam bungli pu ba nna hkring a aten lu ai laman shada da hku hkau kanawn mazum n-gun awai machye machyang lu la na matu shara galai nna laning mi hta ginhtawng ten ni hta yaw shada ai lam hte hkrak rai nna laning mi hta lahkawng lang n-gun awai bu hkawm lu nga ga ai.
Jinghpaw Laika hte Htung hking sharin hpaw hpe galaw la lu sai.Ga tsun shing jawng ai lamang hte Hta hkrup hka tsun shing jawng ai lamang ni hpe gahti galai rai nna shaning shagu ngu na daram galaw lu ga ai.
Hkristan mayaw htinggaw de ai lam ni mung 1994 ning hkan kaw nna law nga wa sai hku re.
2002 ning laman Japan mungdan hta du nga ai Jinghpaw Wunpawng myu sha ni gaw 445 tup hpe mying jahpan hta tawn da lu ga ai.
2002-ya ten du hkra
Myen mung Buga de na Jawng ma ni a Ginhtawng Jinghpaw Lai ka sharin ai hpawng ni hta garum gahtau ai lam shaning shagu galaw lu ga ai.
Buga de KBC kaw nna woi shapraw nga ai Jinghpaw Hti Ai Laika Tsang 1/2/3 ni hpe mare kaji na ma ni a lata de du hkra dip shabra ai lam hpe Jinghpaw Wunpawng myu sha ni shanu nga ai Mare kaji ni hkan karum shalai ya lu sai.
Japan mungdan kaw galaw lu galaw sha,laika hpaji sharin let Hkristan mayaw htinggaw de ding yang nga nga ai zawn kashu kasha shangai shaprat wa sai ding hku ni mung law wa sai re.Ya ten du hkra rai yang Japan Mungdan hta shangai chyinghkai mat wa sai Jinghpaw Wunpawng ma ni gaw Japan mungdan hta lahta tsang jawng hpaji ni hpe sharin hkaja nga ai ni mung law wa nga ai hku re.Japan mungdan hta Shangai chying hkai mat wa sai Jinghpaw ma ni gaw 100 jan mat wa sai hku re.
Ya ten du hkra rai yang Japan kaw Jinghpaw magam bungli madu hku nna nga nga sai ni hte Company hkan mu galaw nga ai ni mung nga wa sai hku re.
2002 ning kaw nna madu a ga baw hte Nawku Hpung kaba (2) hpaw hpang nna Nawku Dawjau ai lam hpe galaw nga ga ai hku re.
Jinghpaw Wunpawng Myu Sha Ni A Mung Masa Uhpung Ni,
2003 October (12) ya shani kaw nna Jinghpaw Wunpawng Amyu sha Democracy Hpung (Japan) (shnr) Democracy for Kachin National(Japan DKN (Japan) ngu hpaw hpang wa sai.Matut nna 2007 ning December(9) ya kaw nna Jinghpaw Wunpawng Amyu Sha Hpung(Japan) (shnr) Kachin National Organization (Japan),KNUS,KNCD(Japan) ni rai nga ma ai.
2008 ning July (13) ya kaw nna KCF hpe Jinghpaw Wunpawng Hkristan Simsa Nawku Hpung(KCPC) ngu amying shingten galai nna Japan Baptist Union(JBU) n-pu na buga hpung langai byin tai wa lu na matu shakut hpang wa sai hku re.
2014 ning hta gaw JBU a buga hpung tai mat wa lu na matu seng ang ai de ra ma ra laika ni hte tang shawn sa wa sai hku re
KCPC Nawku Hpung kaba hta ma ni grau nna law htam wa sai hte Nawku Hpung kaw nna Jinghpaw Laika sharin ya ai lamang ni hta garum shanglawm lu ga ai.Shawng de Jinghpaw mung na jawng ni hkan sharin ya lai wa sai Jinghpaw Hti laika buk ni hpe mung laika buk kasha galaw dip shabra lawm lu saga ai.
Ya ten Japan mung du nga ai Jinghpaw Wunpawng myu sha ni yawng a gawng malai JLH(Japan) kaw nna Jinghpaw Wunpawng myu sha lam yan hpawng(KaChin Community Meeting in Japan(KCMJ)hpe (2012 ning October shata 28)ya shani woi hpaw hpang nna Jinghpaw Mungdaw N-htoi ni hpe woi awn galaw la lu saga ai re.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn